b'\n_START_ARTICLE_\nBur\xc4\x97\n_START_PARAGRAPH_\nBur\xc4\x97s\xc2\xa0\xe2\x80\x93 buriniuose laivuose naudojamos audinio skiaut\xc4\x97s, skirtos v\xc4\x97jo energij\xc4\x85 paversti kinetine laivo energija.\n_START_SECTION_\nTrikamp\xc4\x97s bur\xc4\x97s\n_START_PARAGRAPH_\nGrotas\xc2\xa0\xe2\x80\x93 pagrindin\xc4\x97 bur\xc4\x97. \xc5\xa0iuolaikin\xc4\x97se jachtose ji yra stataus trikampio formos, i\xc5\xa1tempiama per vis\xc4\x85 stiebo ilg\xc4\xaf ir sukelia did\xc5\xbeiausia trauk\xc4\x85. D\xc4\x97l jos trikamp\xc4\x97s formos jachta gali plaukti tiek pav\xc4\x97jui, tiek a\xc5\xa1triai prie\xc5\xa1 v\xc4\x97j\xc4\x85. Plaukimo prie\xc5\xa1 v\xc4\x97j\xc4\x85 kampo smailumas siekia 45\xc2\xb0, o naujausi\xc5\xb3 technologij\xc5\xb3 sportini\xc5\xb3 laiv\xc5\xb3 net 42\xc2\xb0. Kuo ma\xc5\xbeesnis \xc5\xa1is skai\xc4\x8dius, tuo a\xc5\xa1triau galima plaukti prie\xc5\xa1 v\xc4\x97j\xc4\x85, i\xc5\xa1vengiant kurso kaitaliojimo, taigi i\xc5\xa1lo\xc5\xa1iama daug laiko. Plaukimas prie\xc5\xa1 v\xc4\x97j\xc4\x85 tampa \xc4\xafmanomas, nes trikamp\xc4\x99 bur\xc4\x99 lengva pasukti lygiagre\xc4\x8diai v\xc4\x97jo kryp\xc4\x8diai, ir ji veikia kaip sparnas._NEWLINE_Stakselis\xc2\xa0\xe2\x80\x93 antroji jacht\xc5\xb3 bur\xc4\x97. Kabinama jachtos priekyje, vienu kampu tvirtinama prie stiebo vir\xc5\xa1aus, kitu prie jachtos nosies, tre\xc4\x8diasis galas \xc4\xaftempiamas \xc5\xa1otu. Stakselis generuoja nema\xc5\xbe\xc4\x85 trauk\xc4\x85, pana\xc5\xa1iai kaip ir grotas. Naudojant staksel\xc4\xaf, galima plaukti tiek pav\xc4\x97jui, tiek ir prie\xc5\xa1 v\xc4\x97j\xc4\x85. Staksel\xc4\xaf veikianti j\xc4\x97ga veikia jacht\xc4\x85 \xc5\xa1iek tiek kitokios krypties j\xc4\x97ga nei groto. Tinkamai naudojant staksel\xc4\xaf kartu su grotu, laivas laikosi lygiau, nes buri\xc5\xb3 j\xc4\x97gos viena kit\xc4\x85 kompensuoja ir generuoja tik \xc4\xaf priek\xc4\xaf stumian\xc4\x8di\xc4\x85 j\xc4\x97g\xc4\x85._NEWLINE_Genuja\xc2\xa0\xe2\x80\x93 beveik tokia pati bur\xc4\x97, kaip ir stakselis, tik didesn\xc4\x97. Pagrindinis skirtumas\xc2\xa0\xe2\x80\x93 \xc5\xbeemutinis kampas, \xc4\xaftempiamas virve, yra a\xc5\xa1tresnis, ir tai j\xc4\xaf nukelia tolyn link jachtos galo. Genuja naudojama pu\xc4\x8diant nestipriam v\xc4\x97jui, nes didelis bur\xc4\x97s plotas padeda sukurti didesn\xc4\x99 j\xc4\x97g\xc4\x85.\n_START_SECTION_\nLengvosios bur\xc4\x97s\n_START_PARAGRAPH_\nSpinakeris\xc2\xa0\xe2\x80\x93 labai lengvos med\xc5\xbeiagos bur\xc4\x97, keliama plaukiant pav\xc4\x97jiniais kursais nestipriame v\xc4\x97juje. Spinakeris net nuo labai silpno v\xc4\x97jo i\xc5\xa1sipu\xc4\x8dia kaip balionas, ir taip susidaro j\xc4\x97ga, traukianti jacht\xc4\x85 priekin. Tai gana silpno audinio bur\xc4\x97, tod\xc4\x97l nerekomenduojama kelti pu\xc4\x8diant stipriems v\xc4\x97jams. Ma\xc5\xbeieji sportiniai laivai taip pat turi \xc5\xa1i\xc4\x85 bur\xc4\x99, ta\xc4\x8diau jos naudojimas, pak\xc4\x97limas ir nuleidimas reikalauja labai gero pasiruo\xc5\xa1imo._NEWLINE_Genakeris\xc2\xa0\xe2\x80\x93 pana\xc5\xa1i \xc4\xaf spinaker\xc4\xaf bur\xc4\x97. Pasi\xc5\xabta i\xc5\xa1 lengvos med\xc5\xbeiagos, naudojama kaip ir spinakeris, plaukiant pav\xc4\x97jiniais kursais. D\xc4\x97l jos vieno \xe2\x80\x9ei\xc5\xa1siki\xc5\xa1usio\xe2\x80\x9c kampo, nueinan\xc4\x8dio labiau \xc4\xaf jachtos gal\xc4\x85, naudojama ne tik plaukiant pav\xc4\x97jui, bet ir esant \xc5\xa1oniniam v\xc4\x97jui.\n_START_SECTION_\nTiesiosios (r\xc4\x97jin\xc4\x97s) bur\xc4\x97s\n_START_PARAGRAPH_\nTiesi\xc5\xb3j\xc5\xb3 buri\xc5\xb3 pavadinimai paprastai sudaryti i\xc5\xa1 dviej\xc5\xb3 dali\xc5\xb3. Pirmoji dalis nusako stieb\xc4\x85, ant kurio yra bur\xc4\x97. Antroji dalis nurodo r\xc4\x97j\xc4\x85. I\xc5\xa1imtis\xc2\xa0\xe2\x80\x93 apatin\xc4\x97 bur\xc4\x97, ji vadinama pagal stieb\xc4\x85._NEWLINE_Pirmasis stiebas vadinamas fokstiebiu, jo tiesiosios bur\xc4\x97s:_NEWLINE__NEWLINE_1. Fokas_NEWLINE__NEWLINE_2. Apatinis for-marselis_NEWLINE__NEWLINE_3. Vir\xc5\xa1utinis for-marselis_NEWLINE__NEWLINE_4. Apatinis for-bramselis_NEWLINE__NEWLINE_5. Vir\xc5\xa1utinis for-bramselis_NEWLINE__NEWLINE_6. Foko karali\xc5\xa1kasis bramselis_NEWLINE_Antrasis stiebas pagrindinis- grotstiebis, jo tiesiosios bur\xc4\x97s:_NEWLINE__NEWLINE_7. Grotas_NEWLINE__NEWLINE_8. Apatinis grot-marselis_NEWLINE__NEWLINE_9. Vir\xc5\xa1utinis grot-marselis_NEWLINE__NEWLINE_10. Apatinis grot-bramselis_NEWLINE__NEWLINE_11. Vir\xc5\xa1utinis grot-bramselis_NEWLINE__NEWLINE_12. Groto karali\xc5\xa1kasis bramselis_NEWLINE_Tre\xc4\x8diasis stiebas- bizanstiebis (bezanstiebis), jo tiesiosios bur\xc4\x97s:_NEWLINE__NEWLINE_13. Bizanis_NEWLINE__NEWLINE_14. Apatinis bizan-marselis_NEWLINE__NEWLINE_15. Vir\xc5\xa1utinis bizan-marselis_NEWLINE__NEWLINE_16. Apatinis bizan-bramselis_NEWLINE__NEWLINE_17. Vir\xc5\xa1utinis bizan-bramselis_NEWLINE__NEWLINE_18. Bizanio karali\xc5\xa1kasis bramselis\n_START_SECTION_\n\xc4\xaestri\xc5\xbeosios bur\xc4\x97s\n_START_PARAGRAPH_\nSchemoje pavaizduotas keturstiebis barkas. \xc5\xa0io tipo burlaiviai ant paskutinio stiebo turi tik \xc4\xafstri\xc5\xbeas bures:_NEWLINE__NEWLINE_19. Spankeris_NEWLINE__NEWLINE_20. Spankerio topselis_NEWLINE_Tarp stieb\xc5\xb3 bei stiebo ir bu\xc5\xa1prito keliami stakseliai. Skirtingai nuo r\xc4\x97jini\xc5\xb3 buri\xc5\xb3, antroji j\xc5\xb3 pavadinimo dalis nusako ne r\xc4\x97j\xc4\x85, o stiebo dal\xc4\xaf, prie kurios tvirtinamas falinis bur\xc4\x97s kampas. Paprastai auk\xc5\xa1ti did\xc5\xbei\xc5\xb3j\xc5\xb3 burlaivi\xc5\xb3 stiebai daromi i\xc5\xa1 keli\xc5\xb3 sujungt\xc5\xb3 dali\xc5\xb3, kuri\xc5\xb3 gali b\xc5\xabti net keturios: apatinis stiebas, stenga, bramselis, karali\xc5\xa1kasis bramselis._NEWLINE_Nuo bu\xc5\xa1prito keliami stakseliai, i\xc5\xa1skyrus esant\xc4\xaf ar\xc4\x8diausiai fokstiebio vadinami kliveriais:_NEWLINE__NEWLINE_21. For-stengos stakselis_NEWLINE__NEWLINE_22. Vidinis kliveris_NEWLINE__NEWLINE_23. I\xc5\xa1orinis kliveris_NEWLINE__NEWLINE_24. Skrajojantis kliveris_NEWLINE_Kitiems stakseliams galioja auk\xc5\xa1\xc4\x8diau min\xc4\x97ta pavadinimo taisykl\xc4\x97:_NEWLINE__NEWLINE_25. Grot-stengos stakselis_NEWLINE__NEWLINE_26. Grot-bramselio stakselis_NEWLINE__NEWLINE_27. Groto karali\xc5\xa1kojo bramselio stakselis_NEWLINE__NEWLINE_28. Bizan-stengos stakselis_NEWLINE__NEWLINE_29. Bizan-bramselio stakselis_NEWLINE__NEWLINE_30. Bizanio karali\xc5\xa1kojo bramselio stakselis_NEWLINE_Prie paskutinio stiebo pritvirtint\xc5\xb3 stakseli\xc5\xb3 pavadinimuose v\xc4\x97lgi yra i\xc5\xa1im\xc4\x8di\xc5\xb3 i\xc5\xa1 taisykl\xc4\x97s:_NEWLINE__NEWLINE_31. D\xc5\xbeigerio stakselis_NEWLINE__NEWLINE_32. Apatinis krius-stenga stakselis_NEWLINE__NEWLINE_33. Vir\xc5\xa1utinis krius-stenga stakselis'